Bruxelles, den 10.10.2007

SEK(2007) 1280

ARBEJDSDOKUMENT FRA KOMMISSIONENS TJENESTEGRENE Ledsagedokument til MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

meddelelse om og handlingsplan for en EU-havpolitik RESUMÉ AF KONSEKVENSANALYSEN {KOM(2007) 574 endelig}{KOM(2007) 575 endelig}{SEK(2007) 1278}{SEK(2007) 1279}{SEK(2007) 1283}

Resumé

I juni 2006 vedtog Kommissionen en grønbog om en fremtidig havpolitik for EU. I dokumentet blev der peget på havenes strategiske betydning for den europæiske økonomi. Det blev understreget, at det haster med at sikre, at den fremtidige udvikling tager hensyn til behovet for at opretholde denne konkurrenceevne, samtidig med at man bevarer havmiljøet og beskytter velfærd og udkomme for dem, der er afhængige af den maritime økonomi eller bor på kysten. Derefter fulgte en høringsperiode på et år, hvor der var ca. 230 arrangementer og over 490 skriftlige bidrag. Mange af disse skriftlige bidrag - fra nationale regeringer, erhvervsgrupperinger og miljøorganisationer - var i sig selv et resultat af omfattende interne høringsprocesser.

Langt de fleste af aktørerne var enige om, at EU ikke fortsat kan forvalte sin havpolitik via en række sektorrelaterede politikker uden indbyrdes forbindelse. Beslutningsprocessen er langsom, de mulige synergier udnyttes ikke, og ingen har klare beføjelser til at løse konflikter på tværs af sektorerne, til at tage sig af kumulative virkninger eller til at anlægge et bredere perspektiv. EU's handel og EU-havnenes konkurrenceevne trues af en planlægningsproces, der snegler sig fremad, havmiljøet trues af en intensiv og stadigt hastigere vækst i land- og havbaserede økonomiske aktiviteter, europæerne flygter fra de havrelaterede erhverv, de data, der indsamles om havmiljøets tilstand, menneskenes maritime aktiviteter og tilstand i økonomien i kystområderne, er fragmenterede og i vidt omfang utilgængelige, og de forskellige myndigheder, der har til opgave at beskytte havene mod forurening, ulovligt fiskeri og menneskesmuglere, udvikler uafhængigt af hinanden mere eller mindre ens systemer til at opspore og konstatere unormal adfærd.

På grundlag af disse reaktioner har Kommissionen derfor foreslået en helhedsorienteret havpolitik, der har følgende mål: (1) en optimal bæredygtig anvendelse af havene, (2) opbygning af et videns- og innovationsbaseret grundlag for havpolitikken, (3) optimering af livskvaliteten i kystområderne, (4) fremme af Europas førerposition vedrørende internationale maritime anliggender og (5) et mere synligt maritimt Europa.

På helt kort sigt agter Kommissionen at nå disse mål dels ved at indføre styringsrammer, der gælder for den integrerede tilgang, dels via tværgående redskaber til udformning af en integreret politik. Kommissionen vil oprette en intern gruppe, der skal styrke koordineringen mellem sektorspecifikke initiativer, der vedrører maritime anliggender. Desuden er der fremlagt en handlingsplan med en række konkrete initiativer, der vil blive iværksat som første skridt mod en mere sammenhængende, integreret EU-havpolitik.

Inden udgangen af 2008 forventes der en række gevinster: større gensidig indsigt inden for de forskellige politikker og sektorer, tidlig varsling af potentielle konflikter i forbindelse med sektorrelaterede initiativer, udnyttelse af synergier, hurtigere udveksling mellem forskellige regioner af idéer vedrørende god praksis, større tiltro til, at de enkelte sektorpolitikker bygger på den bedste foreliggende viden om den maritime sektor, og større muligheder for enkeltpersoner og interessegrupper for at blive hørt.

Der forventes ikke nogen gevinster lige med det samme fra de forberedende foranstaltninger om havdata, fysisk planlægning og farvandsovervågning, men først når der er gennemført yderligere foranstaltninger. Omfanget af de potentielle gevinster retfærdiggør dog de ret små omkostninger. Gevinsterne på længere sigt er: hurtigere udvikling af kommercielle tjenesteydelser med merværdi på grundlag af let tilgængelige data, mere effektive offentlige institutioner, herunder europæiske havforskningslaboratorier og højere læreanstalter, markant reduktion af den nuværende usikkerhed med hensyn til de globale klimaforandringer, integrering af en række initiativer vedrørende dataadgang, som på nuværende tidspunkt er fragmenterede og af begrænset holdbarhed, så de bliver konsolideret, klarere regler om rettigheder og restriktioner i forhold til havområder, lettere løsning af problemer med planlægning på tværs af grænser, mere effektiv anvendelse af eksisterende tilbagemeldings- og overvågningsressourcer og muligheden for at deles om fremtidige fællesejede overvågningsudstyr.

Såvel gevinsterne på kort sigt af politiksamordningen og den fælles læringsproces som de potentielle gevinster på længere sigt af de forberedende foranstaltninger vil have positive konsekvenser for havpolitikkens primære mål: en optimal bæredygtig anvendelse af havene, opbygning af et videns- og innovationsbaseret grundlag for havpolitikken, optimering af livskvaliteten i kystområderne, fremme af Europas førerposition vedrørende internationale maritime anliggender og et mere synligt maritimt Europa.